钦定古今图书集成/明伦汇编/氏族典/第340卷 > 刘秉忠
## 钦定古今图书集成/明伦汇编/氏族典/第340卷 > 刘秉忠

按《元史刘秉忠传》：“秉忠，字仲晦，初名侃，因从释氏，又
名子聪，其先瑞州人也。世仕辽为官族，曾大父仕金，
为邢州节度副使，因家焉。庚辰岁，木华黎取邢州，以
其父润为都统，历钜鹿、内丘两县提领，所至皆有惠
爱。秉忠生而风骨秀异，志气英爽不羁，为节度府令
史，郁郁不乐，即弃去，隐武安山中。天宁虚照禅师招”
致为僧。世祖在潜邸，海云禅师被召，邀与俱行。既入
见，应对称旨，遂留藩邸。世祖即位，拜光禄大夫，位太
保，参预中书省事。秉忠既受命，以天下为己任，事无
巨细，凡有关于国家大体者，知无不言。十一年，扈从
至上都，无疾卒。谥“文正。”无子，以弟秉恕子兰璋后。